ดีเดย์มี.ค.ขายไมโครอินชัวรันส์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ทั้งชีวิตวินาศภัยเบี้ยไม่ถึงพันหวังดันเป้ารวม4.2แสนล้าน
โพสต์ทูเดย์ — คปภ.ได้ฤกษ์เข็นไมโครอินชัวรันส์ขายเดือนมี.ค.นี้ หวังดันเบี้ยถึงเป้า 4.2 แสนล้านบาท
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงประมาณเดือนมี.ค.นี้ คปภ.คาดว่าบริษัทประกันภัยและบริษัทประกันชีวิตจะสามารถขายประกันภัยราคาถูกหรือไมโครอินชัวรันส์ให้กับประชาชนทั่วไปได้ โดยในเดือนก.พ.นี้จะเริ่มทำการสอบใบอนุญาตสำหรับผู้ที่สนใจจะเป็นตัวแทนขายประกันราคาถูกโดยเฉพาะ ใช้เวลาอบรม 3 ชั่วโมง ต่างจากตัวแทนที่ขายประกันประเภทอื่นๆ ที่จะต้องผ่านการอบรม 6 ชั่วโมง
แบบประกันชีวิตราคาถูก วางกรอบว่า 1.เป็นการคุ้มครองแบบชั่วระยะเวลา เน้นจ่ายสินไหมทดแทนกรณีเสียชีวิตอย่างเดียว เบี้ยไม่เกิน 1,000 บาทต่อปี ความคุ้มครองประมาณ 11.5 แสนบาท ซึ่งแบบนี้ผู้ออมจะไม่ได้รับเงินคืน 
2.แบบสะสมทรัพย์ชำระเบี้ยไม่เกิน 5 ปี จ่ายสินไหมเมื่อผู้เอาประกันเสียชีวิตทุกกรณี หรือจ่ายเงินคืนกรณีมีชีวิตอยู่จนครบสัญญา เบี้ยประกันไม่เกิน 500 บาทต่อเดือน ต่อความคุ้มครอง 11.5 แสนบาท
สำหรับประกันสุขภาพ เป็นแบบชดเชยรายได้ต่อวันตามจำนวนวันที่เข้าพักรักษาตัวอยู่ในฐานะผู้ป่วยใน คือ นอนรักษาตัวในโรงพยาบาลตามคำสั่งแพทย์เนื่องจากการเจ็บป่วยหรือบาดเจ็บ เบี้ยประกันไม่เกิน 1,000 บาทต่อปี ชดเชยรายวันประมาณ 200300 บาทต่อวัน
นอกจากนี้ ยังมีประกันภัยอุบัติเหตุส่วนบุคคล (พีเอ) ที่จ่ายเงินทดแทนเมื่อเสียชีวิตจากอุบัติเหตุ สูญเสียอวัยวะ สายตา จากอุบัติเหตุ พิการสิ้นเชิงถาวร รวมถึงการจัดการงานศพ เบี้ยไม่เกิน 1,000 บาท ซึ่งกรมธรรม์นี้บริษัทประกันชีวิตและบริษัทประกันวินาศภัยก็สามารถขายได้
“จากนโยบายดังกล่าว คาดว่าเบี้ยทั้งระบบจะถึง 4.24 แสนล้านบาท เพิ่มขึ้น 12.3% จากปี 2552 แยกเป็นเบี้ยประกันชีวิต 3.05 แสนล้านบาท เพิ่มขึ้น 18% จากปี 2552 เบี้ยประกันวินาศภัย 1.19 แสนล้านบาท เพิ่มขึ้น 8% จากปี 2552 ประกอบกับความชัดเจนเรื่องลดหย่อนภาษีกรมธรรม์บำนาญและภาษีกรมธรรม์ยูนิตลิงก์ จะออกมาในช่วงไตรมาส 2 นี้ จะดึงดูดให้คนหันมาทำประกันภัยเพิ่มขึ้นอีก” นางจันทรา กล่าว
นางจันทรา กล่าวว่า สำหรับแบบประกันราคาถูกสำหรับประกันวินาศภัย เช่น แบบประกันอัคคีภัยที่อยู่อาศัยชุมชนต่างๆ เบี้ยประกันภัย 365 บาทต่อปี คุ้มครอง 2 หมื่นบาท นอกจากนี้ยังมีกรมธรรม์ประกันอัคคีภัยแบบประหยัดเบี้ย 600 บาทต่อปี คุ้มครองตั้งแต่ 6 หมื่นบาทขึ้นไปขึ้นอยู่กับประเภทการก่อสร้าง 
นอกจากนี้ คปภ.จะทำการส่งเสริมเชิงบูรณาการร่วมกับหน่วยงานภาครัฐและเอกชนทั่วราชอาณาจักร เพื่อให้ประกันภัยเข้าถึงประชาชนทุกระดับ โดยล่าสุดได้ร่วมมือกับกรมส่งเสริมการปกครองท้องถิ่นและสมาคมองค์การบริหารส่วนตำบลแห่งประเทศไทย เพื่อสร้างเครือข่ายการส่งเสริมความรู้และสิทธิประโยชน์ด้านการประกันภัยในการสร้างหลักประกันความมั่นคงในชีวิตและทรัพย์สินนางจันทรา เปิดเผยว่า นอกจากนี้ ธุรกิจประกันภัยยังจะได้รับอานิสงส์จากภาวะเศรษฐกิจที่ดีขึ้น โดยธนาคารแห่งประเทศไทยคาดว่าการขยายตัวทางเศรษฐกิจของไทยในปีนี้จะอยู่ที่ 3.3%3.5% ประกอบกับความชัดเจนเรื่องการลดหย่อนภาษีกรมธรรม์บำนาญ และ ภาษีกรมธรรม์ประเภทยูนิตลิงค์ จะออกมาในช่วงไตรมาส 2 จะดึงดูดให้ประชาชนหันมาใช้บริการประกันภัยเพิ่มขึ้น ช่วยลดภาระของรัฐบาลในอนาคตได้จำนวนมาก